Frederikshavn White Hawks ligger lige nu i forhandlinger med en kommende cheftræner, og ifølge kanalfrederikshavn.dk's oplysninger, kan det meget vel være den tidligere målmand, svenske Tommy Salo, der bliver ny mand på trænerbænken. Ifølge Kanal Frederikshavns kilder er klubben inde i de afsluttende forhandlinger med Salo, som har en lang NHL-karriere og flere landsholdstriumfer bag sig. Tommy Salo er i øjeblikket sportschef og fungerende assistendtræner i Leksand, der kæmper om oprykning til den bedste svenske række. Direktør for Elite Nord Frederikshavn A/S, Henrik Andersen, afviser dog rygtet. - Det er ikke Tommy Salo, så meget kan jeg sige, siger han. Henrik Andersen fortæller dog, at klubben ligger i forhandlinger med en træner, men at forhandlingerne ser ud til at trække ud.

Referat:
Tidligere svensk målmand er et af de navne, der sættes i forbindelse med cheftrænerjobbet i klubben.